Залаты Купідон

**«Залаты Купідон»** — літаратурная прэмія, якую атрымліваў пераможца Рэспубліканскага літаратурнага конкурсу «Найлепшая кніга года». Уручалася ў 2006—2014 гадах. Прозвішчы пераможцаў станавіліся вядомымі на Свяце беларускага пісьменства. Пераемнікам «Залатога Купідона» лічыцца Нацыянальная літаратурная прэмія.

## Гісторыя. Апісанне 
Літаратурная прэмія «Залаты Купідон» зацверджана ў 2006 годзе Саветам Міністраў Рэспублікі Беларусь. Заснавальнікі літаратурнага конкурсу — міністэрствы інфармацыі, культуры і адукацыі РБ, Саюз пісьменнікаў Беларусі, Мінскі гарвыканкам. Першае ўзнагароджанне адбылося 2 верасня 2007 года ў Шклове падчас святкавання 14-га «Дня беларускага пісьменства».

У літаратурным конкурсе ацэньваюцца творы па жанрах. У Палажэнні конкурсу засведчана, што прэміі даюцца за прозу, паэзію, драматургію, дзіцячую літаратуру і крытыку. Паводле ўмоў конкурсу, творы павінны прайсці экспертную ацэнку профільнай секцыі Саюза пісьменнікаў Беларусі. Уладальнікі першых месцаў атрымліваюць статуэтку «Залаты Купідон», акрамя гэтага яны атрымліваюць дыплом і грашовую прэмію ў памеры пятнаццаці базавых велічынь. За другое месца — прэмія ў памеры дзесяці, за трэцяе — у памеры пяці базавых велічынь.

Ідэя заснавання прэміі належала старшыне Саюза пісьменнікаў Беларусі, аўтару шматлікіх папулярных раманаў Мікалаю Чаргінцу. Скульптура выканана з бронзы па эскізе скульптара Уладзіміра Жбанава. Ідэю літаратурнай прэміі скульптар увасобіў у вобразе прыгожага купідона. Памер статуэткі — 30 сантыметраў у вышыню, важыць каля чатырох кілаграмаў.

## Пералік лаўрэатаў 
### 2006 
* Уладзімір Гніламёдаў (проза)
* Віктар Шніп (паэзія)
* Іван Муравейка (дзіцячая літаратура)
* Алесь Марціновіч (крытыка і літаратуразнаўства)

### 2007 
* Раіса Баравікова (паэзія)
* Уладзімір Гаўрыловіч (проза)
* Анатоль Дзялендзік (драматургія)
* Віктар Гардзей (крытыка і літаратуразнаўства)
* Уладзімір Ліпскі (дзіцячая літаратура)
* Уладзімір Вялічка, Алесь Марціновіч,Васіль Шырко (публіцыстыка)
* Іван Чарота (пераклад)
* Анатоль Зэкаў (сатыра і гумар)
* Сяргей Трахімёнак (дэтэктыў)
* Уладзімір Карызна (песенны жанр)

### 2008 
* Валянціна Паліканіна (паэзія)
* Іван Канановіч (проза)
* Наталля Марчук (драматургія)
* Уладзімір Мазго (дзіцячая літаратура)
* Алесь Карлюкевіч (крытыка і літаратуразнаўства)
* Алесь Бадак (публіцыстыка)
* Наталля Голубева (краязнаўства)
* Мікола Шабовіч (сатыра і гумар)
* Андрэй Скарынкін (песенны жанр)

### 2009 
* Аляксандр Сакалоў (проза)
* Рыгор Сакалоўскі (паэзія)
* Ірына Масляніцына (драматургія)
* Мікола Чарняўскі (дзіцячая літаратура)
* Анатоль Мяснікоў (крытыка і літаратуразнаўства)
* Васіль Шырко (публіцыстыка)
* Міхась Сліва (сатыра і гумар)
* Людміла Кебіч (песенны жанр)

### 2010 
* Віктар Праўдзін (проза)
* Мікола Мятліцкі (паэзія)
* Алена Папова (драматургія)
* Алена Масла (дзіцячая літаратура)
* Таццяна Шамякіна (крытыка і літаратуразнаўства)
* Уладзімір Саўліч (публіцыстыка)
* Казімір Камейша (краязнаўства)
* Валерый Грышкавец (пераклад)
* Канстанцін Нілаў (песенны жанр)

### 2011 
* Мікалай Ільінскі (проза)
* Алег Салтук (паэзія)
* Фёдар Палачанін (драматургія)
* Мікола Маляўка (дзіцячая літаратура)
* Зіновій Прыгодзіч (крытыка і літаратуразнаўства)
* Анатоль Статкевіч-Чабаганаў (краязнаўства)
* Уладзімір Скарынкін (пераклад)
* Юлія Зарэцкая (сатыра і гумар)
* Іван Юркін (песенны жанр)

### 2012 
* Васіль Макарэвіч (паэзія)
* Андрэй Карэлін (драматургія)
* Яўген Хвалей (дзіцячая літаратура)
* Іван Саверчанка (крытыка і літаратуразнаўства)
* Мікола Мікуліч (публіцыстыка)
* Мікалай Барысенка (краязнаўства)
* Ірына Качаткова (пераклад)
* Барыс Кавалерчык (сатыра і гумар)
* Іван Юркін (песенны жанр)
У намінацыі «проза» пераможца не выяўлены.

### 2013 
* Аляксандр Быкаў (паэзія)
* Алесь Савіцкі (проза)
* Таццяна Сівец (дзіцячая літаратура)
* Яўген Гарадніцкі (крытыка і літаратуразнаўства)
* Уладзімір Навумовіч (публіцыстыка)
* Аляксандр Валковіч (краязнаўства)
* Андрэй Цяўлоўскі (пераклад)
* Анатоль Андрэеў (прыгодніцкая літаратура)
* Іван Цітавец (песенны жанр)

## Спасылкі 
* У Беларусі вызначаны лепшыя літаратурныя творы 2011 года 

Катэгорыя:Беларускія літаратурныя прэміі